
	1.
	Rīkojuma projekts
 Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"
	Priekšlikums (FM - 10.05.2023.)
Finanšu ministrija konceptuāli neiebilst jautājuma izskatīšanai Ministru kabineta sēdē, vienlaikus vērš uzmanību uz tālāk minēto:
1. No valsts budžeta programmas "Līdzekļi neparedzētiem gadījumiem" var piešķirt finansējumu valstiski īpaši nozīmīgiem pasākumiem, valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai un to radīto zaudējumu kompensēšanai un citiem neparedzētiem gadījumiem. Informācija par 2023.gada Čempionāta norisi Latvijā bija zināma savlaicīgi, jau 2022.gada vasarā, līdz ar to līdzekļu piešķiršanu šim mērķim nevar uzskatīt par neparedzētu gadījumu un šis jautājums bija risināms valsts budžeta sagatavošanas procesā.
Bez tam vēršam uzmanību, ka 2022.gada 19.maija Latvijas Nacionālās sporta padomes sēdē tika pieņemts šāds lēmums:
"... 5.4. Izglītības un zinātnes ministrijai nosūtīt Starptautiskajai Ledus hokeja federācijai (International Ice Hockey Federation – IIHF) atbalsta vēstuli par Latvijas Hokeja federācijas ieceri sadarbībā ar Somijas Hokeja federāciju organizēt Čempionātu, neparedzot finansiālas garantijas, kā arī informējot par šā protokollēmuma 5.3. apakšpunktā noteikto.
5.5. Ja Starptautiskā Ledus hokeja federācija pieņem lēmumu par Čempionāta Latvijā (Rīgā), Izglītības un zinātnes ministrijai sadarbībā ar biedrību „Latvijas Hokeja federācija” sagatavot un izglītības un zinātnes ministram trīs mēnešu laikā pēc attiecīga Starptautiskās Starptautiskā Ledus hokeja federācijas lēmuma pieņemšanas noteiktā kārtībā iesniegt izskatīšanai Ministru kabinetā priekšlikumus par nepieciešamo turpmāko rīcību Čempionāta organizēšanai, neparedzot papildu valsts budžeta līdzekļu piešķiršanu biedrībai „Latvijas Hokeja federācija” ar Čempionāta organizēšanu un norisi saistīto izdevumu segšanai."

2. Likumā “Par valsts budžetu 2023. gadam un budžeta ietvaru 2023., 2024. un 2025. gadam” IZM ir atbalstīts finansējums prioritārajam pasākumam “Sporta nozares prioritārām programmām Sporta politikas pamatnostādņu 2022.-2027.gadam mērķu īstenošanai” 5 600 000 euro apmērā ik gadus. Jautājums par šī finansējuma sadalījumu pa konkrētiem pasākumiem vēl nav skatīts Latvijas Nacionālās sporta padomes sēdē.

3. 24.03.2023. MP rezolūcija Nr.23-MPI-16 uzdod nozaru ministrijām līdz 2023.gada 26.maijam sagatavot informāciju par 2023.gada valsts budžeta izpildes procesā izveidojušos un līdz gada beigām prognozēto izdevumu ekonomiju, par iepriekšējo izdevumu pārskatīšanā doto uzdevumu izpildi, kas rada līdzekļu ekonomiju 2023.gadā un turpmākos gados, kā arī pārskatīt piešķirto finansējumu 2023.gadā, lai nodrošinātu veselības un izglītības nozarēm nepieciešamo finansējumu atbilstoši Deklarācijā par Artura Krišjāņa Kariņa vadītā Ministru kabineta iecerēto darbību un tiesību aktos noteiktajam.

Ņemot vērā visu iepriekš minēto, uzskatām, ja papildu finansējuma piešķiršana biedrībai "Latvijas Hokeja federācija", lai segtu izdevumus, kas saistīti ar 2023. gada IIHF pasaules čempionāta hokejā vīriešiem organizēšanas Latvijā (Rīgā) licences iegādi ir uzskatāma par sporta nozares prioritāti, nepieciešamais finansējums ir nodrošināms IZM esošo valsts budžeta līdzekļu ietvaros, piemēram, pieņemot lēmumu par prioritārajam pasākumam piešķirtā papildu finansējuma sadalījumu, nepieciešamības gadījumā veicot finansējuma pārdali starp programmām/apakšprogrammām.

